Fourie het die feite verdraai | Netwerk24
Deur Joernalistiekklas 2019, Universiteit Stellenbosch 13 Oktober 2019 00:02
Joernalistiekklas 2019, Universiteit Stellenbosch, skryf: Ons verwys na die rubriek van die ekonoom prof. Johan Fourie oor ’n gaslesing wat hy by die departement joernalistiek gegee het wat op 15 September in Sake-Rapport verskyn het.
Hy skryf dat ons as joernalistiekstudente ’n “verwronge opvatting van kapitalisme het” en bied verskeie stellings uit konteks aan om sy eie narratief te pas. Uit sy rubriek blyk dit dat hy dit nodig geag het om die klas op te voed oor ’n siening van kapitalisme waarmee ons – volgens hom – nooit kennis gemaak het nie.
Fourie haal die opmerkings van drie studente aan. Eerstens is hierdie drie opinies nie verteenwoordigend van al 25 studente in die klas nie en tweedens haal hy dié opmerkings buite konteks aan.
Een student se antwoord op Fourie se vraag oor wat kapitalisme is, word soos volg aangehaal: “Dis wanneer mense van hul vryhede ontneem word.” Voor die betrokke student die opmerking gemaak het, het hy uitdruklik gesê dat hy duiwelsadvokaat speel deur die negatiewe kante van kapitalisme uit te wys. Fourie maak geen verwysing hierna nie.
Fourie het die feite verdraai om sy eie narratief te pas. Dit is nie net oneties nie, maar gevaarlik.
As voornemende joernaliste is vryheid van spraak en menings natuurlik vir ons belangrik. Ons respekteer dus Fourie se reg om sy mening te lug. Ons kan egter nie stilbly terwyl ’n verwronge beeld van ons en ons departement uitgebeeld word nie.
Meer oor: Johan Fourie | Brief | Kapitalisme